CELEX: C2004/273/67
Language: lt
Date: 2004-11-06 00:00:00
Title: Byla T-337/04 Athanasios Pitsiorlas 2004 m. liepos 29 d. pareikštas ieškinys Europos Sąjungos Tarybai ir Europos Centriniam Bankui

6.11.2004   
            
            
               LT
            
            
               Europos Sąjungos oficialusis leidinys
            
            
               C 273/35
            
         Athanasios Pitsiorlas 2004 m. liepos 29 d. pareikštas ieškinys Europos Sąjungos Tarybai ir Europos Centriniam Bankui
   (Byla T-337/04)
   (2004/C 273/67)
   Bylos kalba: graikų
   2004 m. liepos 29 d. Europos Bendrijų Pirmosios instancijos teisme buvo pareikštas Athanasios Pitsiorlas, gyvenančio Thessaloniki, Graikijoje, atstovaujamo teisininko Dimitrios Papafilippou, ieškinys Europos Sąjungos Tarybai ir Europos Centriniam Bankui.
   Pareiškėjas Pirmosios instancijos teismo prašo:
   
               —
            
            
               Priteisti jam iš abiejų Bendrijos institucijų kartu ir atskirai a) kaip kompensaciją už patirtą turtinę žalą sumą, apskaičiuotą kaip atlyginimas už tokias pat pareigas ECB nuo 2001 m. balandžio iki trijų mėnesių po Pirmosios instancijos teismo pareiškėjui palankaus sprendimo priėmimo, atėmus jo kaip teisininko atlyginimą tuo pačiu laikotarpiu, ir b) 90 000 eurų sumą kaip neturtinę žalą, kartu su teisėtom palūkanom nuo ieškinio pareiškimo.
            
         
               —
            
            
               priteisti iš abiejų Bendrijos institucijų bylinėjimosi ir kitas išlaidas.
            
         Teisiniai pagrindai ir pagrindiniai argumentai
   Pareiškėjas pirmiau buvo pareiškęs ieškinį Pirmosios instancijos teisme (byla T-3/00) (1) dėl Tarybos ir Europos Centrinio Banko atsisakymo leisti jam susipažinti su „Basle/Nyborg“ Susitarimu dėl Europos pinigų sistemos sustiprinimo panaikinimo. Pareiškėjas įrodinėjo, kad susitarimas jam buvo reikalingas norint baigti jo rašomą daktaro disertaciją.
   Šiame ieškinyje pareiškėjas tvirtina, kad Tarybos ir Europos Centrinio Banko atsisakymas leisti jam susipažinti su dokumentu yra neteisėtas dėl tų pačių priežasčių kaip ir pirmesniame ieškinyje. Be to, jis tvirtina, kad dėl atsisakymo jis negalėjo iki šiol užbaigti savo daktaro disertacijos. Jis teigia, kad jam, kaip asmeniui, apsigynusiam daktaro disertaciją ekonomikos ir monetarinės teisės srityje, būtų lengviau įsidarbinti teisininku tarptautinėje institucijoje ar organizacijoje. Todėl jis mano patyręs turtinę žalą, kurios dydis lygus a) atlyginimo, kurį jis būtų gavęs nuo 2001 m. balandžio, kai jis būtų pabaigęs daktaro disertaciją ir suradęs panašaus pobūdžio darbą, iki trijų mėnesių po Pirmosios instancijos teismo sprendimo priėmimo ir b) jo, dirbančio teisininku Graikijoje, turėto ir būsimo uždarbio už tą patį laikotarpį skirtumui. Taigi šiuo ieškiniu jis siekia gauti kompensaciją už minėtus turtinius nuostolius bei prisiteisti atlyginimą už neturtinę žalą.
   
      (1)  OL C 122, 2000 4 29, p. 35.